Boek: 'Jy handle dit net' – Eleanor Lombard | Maroela Media
Boek: 'Jy handle dit net' – Eleanor Lombard
Drikus voel soos God se afskeepkind. Hy kan nie rugby speel nie. Hy het nie veel maats nie. Hy verloor die skaaktoernooi. En dan is hy in 'n fietsongeluk en daar is nie geld om die fiets reg te maak nie. Wat nou? Hy besluit om worsbroodjies te begin verkoop om geld te maak, en toe ontmoet hy vir Donovan, 'n straatkind met 'n eiesoortige uitkyk op die lewe. So begin 'n ongewone vriendskap wat al twee seuns se lewens onherroeplik verander. 'n Deernisvolle verhaal met Christelike waardes (sonder om prekerig te wees). Donovan se Kaapse dialoog verleen 'n ander dimensie aan die storie.
Met Jy handle dit net maak Eleanor Lombard haar debuut as skrywer. Die boek is deur Luca, 'n druknaam van Lapa Uitgewers, uitgegee.
Lombard is in 1950 in Kaapstad gebore. Op skool by Hoërskool Kempton Park het sy in drama uitgeblink en in haar matriekjaar het sy 'n ATKV-jeugtoneeloorkonde ontvang as beste toneelspeler in Transvaal.
Sy het 'n BA-graad aan die Universiteit van Pretoria, 'n onderwysdiploma (met lof) in Potchefstroom en 'n honneursgraad in geskiedenis aan Unisa behaal. Tydens haar onderwysloopbaan was sy 'n lektor in Afrikaans aan die Bellville Opleidingskollege.
Lombard en haar man, Pieter, is lief vir reis en sy publiseer gereeld reisartikels. Sy het ook verskeie radiodramas geskryf en was 'n finalis in die RSG/Sanlam radiodrama-skryfkompetisie. Die Lombards woon tans in Tergniet naby Mosselbaai.